**Мамандығым -болашағым!**

Облыстыкөру қабілеті бұзылған балаларға арналған арнаулы мектеп-интернатында 10-12 сынып оқушыларына «Кәсіби бағдар беруде әлеуметтік- психологиялық қолдау көрсету» тақырыбындағы тренинг-сабақ.

**Тренинг-сабақ мақсаты:** Кәсіби бағдар беру мен мамандық таңдауды оқушыларға үйрету және психологиялық қолдау көрсету. Оқушыларға мамандықтың түрлері, олардың адам өміріндегі маңызы туралы түсінік бере отырып, өз бейіміне сәйкес мамандық таңдай білуіне ықпал жасау.

**Тренинг міндеттері**:

- Мамандық әлемі және олардың ерекшеліктері туралы түсініктерін кеңейту;

- Оқушылардың мамандықтарға деген бейімділіктерін анықтау.

**Қолданылған әдіс-тәсілдер**: әңгімелесу, жаттығулар, диагностика, ойын, сұрақ-жауап.

**Тренинг барысы**

**1.Кіріспе сөз**.

Өмірде біз таңдай алмайтын өте аз нәрсе бар екен. Оларға біз өмір сүріп отырған тарихи дәуір, біздің ата-аналарымыз, балалық шағымыздағы оқиғалар жатады. Ал қалғандары көбінесе біздің таңдауымызға байланысты болады екен. Осы таңдаулардың жауаптысы, біздің тағдырымызды анықтайтын мамандық таңдау болып табылады. Бұған өте жауапкершілікпен, саналы түрде қараған жөн.Ал мамандықты дұрыс таңдау үшін мына 3 нәрсеге сүйену абзал.

**Біріншіден**, Сіздің кәсіби қасиеттеріңіз қандай екенін бағалау.Олар: денсаулық, біліктілігіңіз бен қабілеттеріңіз. Бұл сіздің мүмкіндіктеріңізді анықтайды.

**Екіншіден**, Сіздің кәсіби қызығушылықтарыңыз бен бейімділіктеріңіз қандай екенін анықтау. Қысқаша оны «Мен қалаймын» деп атайық.

**Үшіншіден**, қандай мамандықтар еңбек нарығында сұранысқа ие, қайсылары перспективті, яғни бүгінгі таңда қоғамға керегі қайсысы.

Егер осы үш компонентті сәйкестендірсек мамандық таңдауымыз және зерттеулерге сүйенсек осылайша мамандығын таңдаған адамнан еңбек процесінде пайда 100 пайыздық болады екен. Ал егер мамандыққа қызығушылығы төмен болса 85 пайыз. Ал қызығушылығы мен қабілеті жоқ, тек жекелеген іскерліктері мен дағдылары ғана болса 30 пайыздық нәтиже ғана болады екен.

Мамандық таңдау – жасөспірімдік жастағы ең маңызды шешімдердің бірі. Кейбір жастар мамандық таңдау ережесін білмегендіктен өзі қызықпайтын мамандықты таңдайды. Осыдан өз мамандығына қанағаттанбаушылық, реніш сезімдері болып, тіпті алдарына жоспар да құрғысы келмейді екен. Бүгін біз Сіздермен болашақ мамандығымызды таңдауға алғашқы қадам жасаймыз деп және мамандық таңдаудың әрбір адам үшін маңызды таңдау екендігіне көзімізді жеткіземіз деп ойлаймын. Өйткені аз уақыттан соң сіздердің де алдарыңыздан осындай өмірлік маңызды таңдау – мамандық таңдауын жасау керектігі туындайды.

**2. «Ми шабуылы» - ой қозғау**.

**\***Мамандық дегеніміз не?

**\***Мамандықты меңгеру үшін не қажет?

**\***Белгілі бір кәсіптің иесі болу үшін міндетті түрде жоғары білім алу қажет пе?

**\***Ауыл экономикасын көтеру үшін, ауылға қандай мамандықтар қажет деп ойлайсыңдар?

\*Адам өз мамандығын таңдаған кезде, нені басшылыққа алу керек?

\*Жақсы маман болу үшін адам нені білуі және үйренуі керек?

\*Қай уақытта адам өз еңбегінің жемісін көре алады?

**3**. **«Мамандық қасиеттері» жаттығуы.**

*Жүргізуші* : Нұсқау. Мен белгілі бір мамандықтарды атаймын, ал тренингке қатысушылар аталған мамандықтарының бойында болуы қажет қасиеттерді тез арада атап беруі керек.

Мысалы жүргізуші: «мұғалім» мамандығын айтса, қатысушылар: салмақты, әдепті, адамгершілігі мол, білімді, жауапты т.с.с. Сонымен: «зергер», «тергеуші», «дәрігер», «журналист» т.б.

**4**. **«Жасырылған мамандықты тап» жаттығуы.**

Нұсқау. Тренингке қатысушылар 3 топқа бөлінеді. Әр топтың бір қатысушысы келіп жүргізушінің қолындағы кеспе қағаздарды алу керек. Әрбір кеспе қағазда белгілі бір мамандықтың аты жазылған. Барлық топ өздеріне түскен мамандықты қарсы топтарға ешқандай вербальды емес қарым-қатынаста (ешқандай сөз қолданбай), мимикамен (ым-ишарамен), панто-мимикамен (түрлі қозғалыстармен) түсіндіруі қажет. Ал қарсы топтар жасырылған мамандықты табуы керек. (Дәрігер, бухгалтер, актер, археолог, модольер, архитектор, офтальмолог).

Біз сіздермен кәсіби бағдар бойынша диагностикалық жұмыстар жүргізген болатынбыз, тоқталып өтейік: зерттеу нәтижесімен таныстыру.

**5. Дж.Голландтың кәсіби-тұлғалық типті анықтау тесті.**

**Мақсаты**: Жасөспірімнің жеке-тұлғалық ерекшелігін және қандай мамандыққа бейім екендігін анықтау.

Америка психологы Дж.Голланд жеке адам типологиясы бойынша мінез-құлқына қарап, кісілерді алты психологиялық типтерге бөледі.

**I . Реалистік тип**. «Ер адам» типі. Эмоциялық тұрақтылығы жоғары, заманына қарай бейімделе біледі.Нақты объектіні ұнатып, сонымен шұғылданғанды дұрыс көреді. Ептілікті талап ететін, үнемі қозғалыста болатын кәсіппен айналысқанды жөн деп есептейді. Механик, жүргізуші, инженер, агроном т.б. мамандықтарды ұнатады. Ауызша сөзді көп талап етпейтін, моторлық қабілеті мол, сызбалар сияқты жұмыстарды ұнатады. Физика , экономика, кибернетика, химия, спорт сияқты салаларда табысқа жетуіне мүмкіндігі мол.

 **II. Интеллектуалдық тип.** Ақыл-ойы жоғары, пайымдауы тәуелсіз, пікірі соны, өзіндік пікірімен сипатталады. Теориялық, эстетикалық құндылығы көбірек. Интеллектуалдық, шығармашылық міндеттерді шешуге бейім. Ғылыми тұрғыдағы мамандықты таңдайды. Интеллектуалдық құрылымы үйлесімді. Белсенді, ал қызметте қарым-қатынасқа жоқ, әңгімедеақпарат тасымалдаушы деуге болады. Қызметтің мына түрлерін ұнатады: математика, география, геология, шығармашылық кәсіптер.

**III. Әлеуметтік тип.** Айрықша әлеуметтік ептілігі бар қарым-қатынасты жақсы көреді, басшылыққа ұмтылуға, әлеуметтік байланыстарға бейім.Айналасындағылардан тәуелсіз, жағдайға тез бейімделгіш, сезімтал. Ауызша сөзге, тілге бай, қабілетті. Жанындағыларға ақыл айтқыш, жаны ашып, аяушылық білдіріп тұрады. Ұнататын қызмет салалары: психология, медицина,педагогика. Мұндай адамдар терең ақыл-ойды талап ететін мәселелерден бойын аулақ ұстайды.

**IV. Конвенциялық тип**. Құрылымдық қызметке бейім, нұсқау бойынша істейді, қатаң белгіленген нұсқаумен жұмыс атқарғанды ұнатады. Нақты сандық ақпаратты өңдеп, ұқсатуға әуес. Мінез ерекшелігі: кертартпа, бағыныштылық, тәуелділік, салт-сананы сақтағыш.Ұйымдастырушылық, басшылық қабілеті аз. Ауыз сөзге жоқ, есеп-қисапқа жақын. Ұнататын мамандықтары бухгалтер, финансист, тауартанушы, экономист, іс жүргізуші, машинист, кеңсе қызметкері т.б.

**V. Тапқырлық тип.** Белсенді, қызба, құлшынысты, ынта-жігерді талап ететін міндеттер мен мақсатты таңдайды. Мінез ерекшеліктері: басшылық етуді, тапқырлықты ұнатады, қадірлегенді, күш көрсеткенді жақсы көреді. Ауызбен орақ орады, еңбек қиындығын, моторлық дағдыны ұнатпайды. Мұндай мінез ерекшеліктері дипломат, репортер, менеджер, модельер, басшы, делдалға лайықты.

**VI. Әртістік тип.** Адаммен қарым-қатынаста өз қиял-сезіміне сенеді, сүйенеді. Өмірге сезімталдықпен қарайды. Мінез ерекшелігі: шешім қабылдауға тәуелсіз, икемді, ақыл-ойында өзгешелігі мол. Қалыпты ереже, дәстүрмен жүрмейді. Шығармашылық кәсіпті ұнатады: музыка, сурет салу,гуманитарлық саладағы қызметке бейім. Қабылдау, түсіну, ұғыну қабілеті мол. Әдеттегіден тыс қылықтары бар. Бұлар тарих, актерлік іс, филология, өнер жағын ұнатады.